Waya Jesúra wãsia Olivo kꞌatumaĩnu.
Nrũẽma diapedꞌa wakusa Daizeze dedꞌa ewara maẽ zebʉrʉdꞌera zhãrã jõma zesidꞌa izhima. Mawũẽ jewedꞌape maʉ̃rãta ũrãgꞌasia.
Maʉ̃ne ũrãgꞌa Moisédꞌe jarabadaba fariseorã bawarauba wũẽrãta izhima wesidꞌa kĩma ẽãta erukꞌãĩ nʉmʉta burudꞌape, mobe miõ ẽsadra kꞌobꞌʉdꞌape,
mawũãsidꞌa: Miã Ũrãgꞌabari, naʉ̃ wũẽrã kĩma ẽãta erukꞌãĩ nʉmʉta burusidꞌa.
Ũrãgꞌadꞌera Moisébara daia jarasia wũẽrã kꞌãwũã bꞌera mongꞌaraba tabꞌari beadꞌamarẽã. ¿Mawũẽ bʉara kꞌasia aipe?
Maʉ̃ta jarasidꞌa wãẽãbidꞌape nokꞌoa jidꞌai kꞌarea. Mawũãmina Jesús ju kꞌobꞌepe egorodꞌe ne bꞌʉsia juwua jĩwĩniba.
Maʉ̃ne ãzhara pi widꞌi barabꞌʉba jipa kꞌobꞌepe mawũãsia: Marãnebema kꞌazhirua ne ẽãba maʉ̃ba naara mongꞌaraba tabꞌarirua kꞌãʉ̃ wũẽrã.
Mawũãpe wakusa ju kꞌobꞌepe ari ne bꞌʉ nʉmesia egorodꞌe.
Mawũãmina ãzhara maʉ̃ta ũrĩnape kꞌazhirua bara bꞌeta kꞌawua bꞌeba abꞌa abꞌaʉdꞌe ãĩ wãsidꞌa, naara ãĩ wãsidꞌa zõrãrãta, maʉ̃are kũrãrãta. Aramaʉ̃ne Jesús dobꞌa kꞌobꞌesia, wũẽrãsidꞌa kꞌobꞌesia miõ ẽsadra kꞌobꞌedꞌata.
Mawũẽ Jesús jipa kꞌobꞌebʉrʉdꞌe miõ ũdu ẽãne wũẽrãtrʉ ũdui mawũãsia: ¿Wũẽrã, bʉta ji kꞌopanana sãma kꞌopanʉ? ¿Bʉra miõba bea ẽka?
Mawũãĩ wũẽrãbara mawũãsia: Nokꞌó, mʉrã miõba bea ẽã. Mobebʉrʉ Jesúsbara mawũãsia: Bʉra miã mʉãbidꞌa bea ẽã, mawũẽ wãrũã, mobe wueta kꞌazhiruata orãrũã.